สังคมข่าวหุ้น
*ใกล้เทศกาลประกาศงบไตรมาส 3 เข้ามาทุกที กลุ่มแรกที่จะทยอยออกมา ก็คือกลุ่มแบงก์ คาดว่าจะสร้างแรงเก็งกำไรเข้ามาในช่วงสัปดาห์นี้เป็นต้นไป ก่อนจะประกาศประมาณสัปดาห์หน้า แบงก์ที่น่าจับตา ได้แก่ แบงก์ไทยพาณิชย์ หรือ SCB ของเฮียอาทิตย์ Q3 คาดว่าจะโตมากกว่า 10%
1 ต.ค. 2561

เกียรติก้อง ว่องไวยากร
ตลาดหุ้นจับตางบ Q3
*ใกล้เทศกาลประกาศงบไตรมาส 3 เข้ามาทุกที กลุ่มแรกที่จะทยอยออกมา ก็คือกลุ่มแบงก์ คาดว่าจะสร้างแรงเก็งกำไรเข้ามาในช่วงสัปดาห์นี้เป็นต้นไป ก่อนจะประกาศประมาณสัปดาห์หน้า แบงก์ที่น่าจับตา ได้แก่ แบงก์ไทยพาณิชย์ หรือ SCB ของเฮียอาทิตย์ Q3 คาดว่าจะโตมากกว่า 10% ราคาเริ่มปรับตัวดีขึ้น รวมทั้ง BBL ของเสี่ยโทนี่ ก็โตสนั่นทุ่ง 16% ที่ลืมไม่ได้ KBANK ของเสี่ยปั้น ต่างชาติมองตาเป็นมัน ดอกเบี้ยก็ใกล้เป็นขาขึ้นแล้ว ไม่เกิน Q1 ปีหน้า หรืออย่างเร็วก็ไตรมาส 4 ปีนี้ได้เห็น บรรดานายแบงก์ก็จะนั่งดีดลูกคิด คำนวณกำไรกันสนุกสนาน แม้แบงก์ชาติจะออกมาเตือน ๆ เรื่องของสินเชื่อบ้านที่เริ่มส่งกลิ่นตุ ๆ แต่ก็ไม่ใช่พอร์ตใหญ่ของแบงก์ และหากกลุ่มแบงก์พร้อมใจกันขึ้น ดัชนีหุ้นไทยก็จะทะยานไป 1,800 จุดได้ไม่ยากเย็น
*เกียรตินาคินภัทร (KKP) ปรับทีมผู้บริหารแต่งตั้ง นายฟิลิป เชียง ชอง แทน เป็นกรรมการผู้จัดการใหญ่ธนาคารเกียรตินาคิน ดูแลในส่วนธุรกิจลูกค้ารายย่อยและลูกค้าบุคคล (Retail Business) มีผลตั้งแต่วันที่ 1 ตุลาคม 2561 เป็นต้นไป ด้านนายอภินันท์ เกลียวปฏินนท์ ที่เดิมเคยดำรงตำแหน่งกรรมการผู้จัดการใหญ่และประธานเจ้าหน้าที่บริหาร ยังคงดำรงตำแหน่งประธานเจ้าหน้าที่บริหารของกลุ่มธุรกิจการเงินเกียรตินาคินภัทร
*หุ้น PTT ของเฮียชาญศิลป์ ตรีนุชกร ประธานเจ้าหน้าที่บริหารและกรรมการผู้จัดการใหญ่ ปตท.คนใหม่ ช่วยประคองดัชนีตลาดหุ้นเมื่อวันศุกร์ที่ผ่านมา ตราบใดที่ราคาน้ำมันดิบยังคงพุ่งขึ้นไม่หยุดยั้ง และคาดกันว่าจะไปถึง 100 เหรียญต่อบาร์เรลในปีหน้า หุ้นกลุ่มปตท.ก็ยังเป็นกลุ่มที่มีแนวโน้มเติบโตดี และยังมีโครงการลงทุนใหม่ในรถไฟความเร็วสูงเชื่อม 3 สนามบินอีก ราคาขณะนี้ยังมีโอกาสปรับขึ้นไปทดสอบ 60 บาทได้ไม่ยาก
*กลุ่มลีสซิ่ง เขียวกันยกแผง แต่ก็ต้องระมัดระวังให้ดี เพราะเกินมูลค่าพื้นฐานไปแล้ว หลายตัวมีแรงเก็งกำไรเข้ามามาก โดยเฉพาะ SAWAD ของธิดา แก้วบุตตา และ MTC ของเฮียชูชาติ เพราะอย่าลืมไปว่ายังมีเรื่องของดอกเบี้ยขาขึ้น ที่คาดว่าจะกดดันต่อต้นทุนของกลุ่มนี้ รวมทั้ง กรณีที่แบงก์ชาติ เตรียมอนุญาตให้บุคคลธรรมดาสามารถปล่อยสินเชื่อให้แก่กันได้ ในปลายปีนี้ ดอกเบี้ยก็อยู่ในเกณฑ์ไม่เกิน 15% งานนี้ไม่รู้ว่าจะกระทบกลุ่มลีสซิ่งมากน้อยแค่ไหน ส่วนแบงก์ไม่ต้องเป็นห่วง เพราะฐานลูกค้ามีหลากหลายไม่ใช่เฉพาะจำนำทะเบียนรถเท่านั้น
*มีกระแสข่าวว่า ปูนซิเมนต์ไทย หรือ SCC และ กลุ่มเซ็นทรัลของตระกูลจิราธิวัฒน์ กำลังจ้องปักหมุดพัฒนาพื้นที่เชิงพาณิชย์สถานีกลางบางซื่อของการรถไฟแห่งประเทศไทย แปลงเอ พื้นที่ 32 ไร่วงเงิน 1.1 หมื่นล้านบาท ที่จะพัฒนาพื้นที่เชิงพาณิชย์ เนื่องจากเป็นพื้นที่ใกล้กับจุดยุทธศาสตร์เชิงที่ตั้งของทั้งสองบริษัท งานนี้คงจะไม่มีใครยอมใคร คาดว่าจะสามารถเปิดประมูลได้ในช่วงไตรมาสแรก ปี 25 กลุ่มไหนได้ไปกำไรเห็น ๆ
*บมจ.เจริญโภคภัณฑ์อาหาร หรือ CPF ร่วมกับจังหวัดสมุทรปราการ จัดเดิน-วิ่งมินิมาราธอนเพื่อสุขภาพและการกุศล CPF&amp;KPI Charity RUN 2018 : วิ่งถิ่นรามัญ ป้อมปราการสูงสง่า กราบเสด็จหลวง ร.5 พาชมเรือหลวงไทย ณ ป้อมพระจุลจอมเกล้า มีผู้ว่าราชการสมุทรปราการเป็นประธานเปิดงาน ได้รับความสนใจจากนักวิ่งใจบุญร่วมงาน 2,100 คน นำรายได้ส่วนหนึ่งสมทบทุนซื้ออุปกรณ์ทางการแพทย์และเป็นทุนการศึกษาของน้อง ๆ
*ส่วนในปี 2561 นี้ CPF จัดมา 8 ครั้งแล้ว มีส่วนร่วมจากชุมชนมากขึ้น กว่า 80% ของผู้มาวิ่งกว่า 20,000 คนเป็นประชาชนทั่วไป และรวบรวมเงินมอบให้กับหน่วยงานและการพัฒนาสังคมในชุมชนต่าง ๆ รวมแล้วเกือบ 3 ล้านบาท ส่วนกิจกรรมครั้งต่อไป CPF Bangna Charity Run 2018 จัดวันอาทิตย์ที่ 21 ตุลาคม 2561 ณ สวนวารีภิรมย์ (บึงมะขามเทศ) กรุงเทพฯ